Vetrarfærð er um allt land, víða ófært og ekkert ferðaveður. Lokað er um Þrengsli og yfir Hellisheiði. Gul veðurviðvörun er í gildi fyrir allt vestanvert landið.
Það snjóaði töluvert í nótt, sérstaklega sunnan og vestan til á landinu, og víða um land hefur færðin verið þung. Vegir yfir Hellisheiði og Þrengsli hafa verið lokaðir í allan dag en ökumenn lentu þar í vandræðum í gær og festu bíla sína. Lítið hefur þó verið um útköll hjá björgunarsveitum það sem af er degi.
Baldur siglir ekki seinni partinn vegna ófærðar og ferðir Strætó á milli Akureyrar og Borgarness, og Selfoss og Reykjavíkur falla niður.
Elva Brá Bjarkardóttir er þjónustufulltrúi hjá Vegagerðinni.
Lægðin sem olli illviðrinu í gærmorgun er nú skammt vestur af landinu. Þorsteinn V. Jónsson, veðurfræðingur á Veðurstofu Íslands, segir að hún sé enn nokkuð djúp og kröpp.
Á Vestfjörðum gengur á með norðaustan hríðarveðri, hvassviðri eða stormi með éljagangi. Flestir vegir þar eru ófærir og ekki er hægt að moka vegna veðurs.
